
Iepirkuma komisijas 2026. gada 3. jūlijā sniegtā atbilde uz ieinteresētā piegādātāja uzdoto jautājumu par iepirkumu
“Valsts robežas joslas, kas noteikta gar iekšējo robežu, sakopšana (4 gadi)”
identifikācijas Nr. VRS 2026/10-01-GP (turpmāk – iepirkums)
1. Jautājums:
Lai pretendenti varētu sagatavot ekonomiski pamatotu un precīzāku finanšu piedāvājumu, lūdzam publicēt informāciju par iepriekšējā līguma periodā faktiski izpildīto darbu apjomiem katrā iepirkuma daļā. Šāda informācija ļautu objektīvāk novērtēt paredzamo darbu intensitāti un precīzāk aprēķināt piedāvājuma cenu, ņemot vērā, ka iepirkuma dokumentācijā norādīts maksimālais līguma apjoms, bet faktiskie darbu apjomi var būt būtiski mazāki. Būsim pateicīgi, ja būs iespējams publicēt informāciju par iepriekšējā periodā faktiski izpildītajiem darbu apjomiem (piemēram, pa darbu veidiem un iepirkuma daļām), lai visiem pretendentiem būtu vienlīdzīgas iespējas sagatavot kvalitatīvu un ekonomiski pamatotu piedāvājumu.
1. Atbilde:
Iepirkuma komisija paskaidro, ka darbu apjomi ir norādīti tehniskajā specifikācijā, ņemot vērā attiecīgā apakšposma aptuveno garumu un robežjoslas platumu. Pretendentiem minētie darbu apjomi jāņem vērā, sagatavojot finanšu piedāvājumu.
Tehniskajā specifikācijā ir norādīts arī darbu veikšanas biežums visiem četriem paredzētajiem darbu veidiem, tādējādi pretendentiem ir pieejama informācija par pasūtītāja plānoto darbu organizēšanas kārtību un darbu veikšanas intensitāti līguma izpildes laikā.
Faktiskais pasūtāmo darbu apjoms līguma izpildes laikā var atšķirties un būs atkarīgs no pasūtītāja faktiskajām vajadzībām, meteoroloģiskajiem apstākļiem, robežjoslas uzturēšanas nepieciešamības, attiecīgā posma faktiskā stāvokļa un citiem objektīviem apstākļiem.
[bookmark: _GoBack]Iepriekšējā līguma periodā faktiski izpildītie darbu apjomi nav uzskatāmi par saistošu vai objektīvi prognozējamu rādītāju šī iepirkuma līguma izpildei, jo tie ir bijuši atkarīgi no konkrētā perioda faktiskajiem apstākļiem un pasūtītāja vajadzībām. Līdz ar to iepriekšējā līguma izpildes dati paši par sevi nevar tikt uzskatīti par garantiju vai pamatu secinājumam par identisku vai līdzvērtīgu darbu apjomu šī iepirkuma līguma darbības laikā.
Papildus iepirkuma komisija informē, ka no plānotās līguma summas lielākais apjoms tiek izlietots zāles pļaušanas darbiem — vairāk nekā 90 % no kopējās summas. Savukārt pārējie tehniskajā specifikācijā norādītie darbi tiek pasūtīti pēc nepieciešamības, ņemot vērā faktisko situāciju konkrētajā robežjoslas posmā.
Ņemot vērā minēto, pasūtītāja ieskatā iepirkuma dokumentācijā ir sniegta pietiekama, vienlīdzīgi visiem pretendentiem pieejama informācija par darbu apjomiem un darbu veikšanas biežumu, lai pretendenti varētu sagatavot salīdzināmu, kvalitatīvu un ekonomiski pamatotu finanšu piedāvājumu.
Iepirkuma komisijas sniegtās atbildes un skaidrojumi ir neatņemama iepirkuma nolikuma sastāvdaļa.
